《挽故山东大方伯刘萝径先生四律 其三》
明代·邓云霄

郊居恨报讣音迟，正值秋风夜雨时。蛩语暗催双袖泪，蕉声如和七哀诗。

冥途谁指生天路？世事惟残竞动棋。扰扰尘寰君自厌，且鞭黄鹤访安期。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。